**ACTA DEL CONSELL DE BARRI D’HOSTAFRANCS**

Data: 2 de març de 2021, 18.00 h

Lloc: <https://www.decidim.barcelona/assemblies/hostafrancs/f/2764/meetings/4251?locale=ca>

**Presideixen el Consell:**

Sr. Marc Serra, Regidor del Districte de Sants-Montjuïc

Sr. Jaume Gaixas, Conseller del Barri d’Hostafrancs

Sr. Josep Espín, Vicepresident del Consell de Barri d’Hostafrancs

Sr. Xavi Farré, Conseller Tècnic del Districte de Sants-Montjuïc

Consellers/es:

Sr. Pepe Pérez Calvo, GMD ERC

Sra. Àngels Boix, GMD PSC

Sra. Neus del Pilar de Haro, GMD JxCat

Sra. Georgina Lázaro, GMD JxCat

Sr. David Labrador, GMD Cs

Sra. Alba Gómez, GMD BxC

Entitats assistents:

AVV d’Hostafrancs

Associació de Comerciants de Creu Coberta

Esbart Ciutat Comtal

Secretariat d’entitats de Sants, Hostafrancs i La Bordeta

Tècnics i tècniques municipals:

Sra. Maria Rengel, Cap de la Direcció de Serveis a les Persones i al Territori del Districte de Sants-Montjuïc

Sra. Miriam Puebla, Direcció de Serveis a les Persones i al Territori del Districte de Sants-Montjuïc

Sr. Gerard Lillo, Tècnic de participació del Districte de Sants-Montjuïc

Sra. Sonia Frias, Gerent del Districte de Sants-Montjuïc

Sr. Dani Alsina, BIM/SA

**Total d’assistents: 28 persones**

# Ordre del dia

1. Benvinguda i informació del Regidor
2. Projectes d’inversió del barri
3. Procés participatiu Entorn estació de Sants
4. Calendari obres carrers del barri
5. Presentació enquesta Obrim Carrers
6. Premis Sants-Montjuïc
7. Presentació Grup Afectats Endesa Hostafrancs
8. Torn obert de paraules

# Benvinguda i informació del Regidor.

Marc Serra, Regidor del Districte de Sants-Montjuïc, dóna la benvinguda al Consell de Barri d’Hostafrancs i agraeix l’assistència de les persones participants.

Marc Serra reflexiona sobre la situació de la realitat sanitària, comentant que els casos de Covid estan disminuint progressivament, encara que amb moments d’estancament. Demana col·laboració per part del veïnat per evitar una nova onada. Respecte a les vacunacions, assenyala que s’està treballant perquè la campanya avanci, sobretot en relació amb els col·lectius més vulnerables.

Marc Serra esmenta i comenta algunes de les mesures que s’han pres per reduir l’impacte de la crisi sanitària, com l’ampliació de terrasses dels locals de restauració i l’obertura dels centres escolars. S’ha prioritzat que aquesta ampliació de terrasses hagi estat en substitució d’aparcament de vehicles, i no a les voreres, respectant la circulació dels vianants. Aquesta mesura, segons un estudi de la Universitat de Barcelona, ha evitat la destrucció de 1.800 llocs de treball a tota la ciutat.

Marc Serra fa un repàs de les accions relacionades amb el barri d’Hostafrancs. Agraeix el treball realitzat per les entitats durant el darrer any i posa en valor la capacitat d’adaptació a la nova realitat que han tingut aquestes a l’hora de portar a terme les seves activitats.

Per últim, el Regidor comenta algunes dades de Serveis Socials. Les atencions s’han incrementat al llarg d’aquest any un 11%, sumant-hi la complexitat d’atendre amb les noves mesures sanitàries. El 32% de les persones ateses a partir del març del 2020 no havien estat usuàries de Serveis Socials prèviament. Per tant, 1 de cada 3 persones ateses ha estat un usuari nou, fruit de la crisi sociosanitària. Marc Serra posa en valor la tasca desenvolupada per les entitats d’atenció social, com el menjador de Can Padró i altres ONGs que desenvolupen activitats al barri.

# Projectes d’inversió del barri.

Marc Serra explica l’actualitat del procés de Pressupostos Participatius, assenyalant que va quedar aturat per la pandèmia. La participació presencial va quedar interrompuda i es va decidir congelar el procés temporalment. Hem anunciat que es reprèn, els projectes s’han validat tècnicament i s’han publicat aquestes valoracions. Aquells projectes admesos passaran a una fase de priorització, la darrera setmana de març es podran donar suports. Els 20 projectes amb més suports del Districte passaran a fase de votació, el mes de juny, i els més votats s’executaran, fins esgotar pressupost. El Regidor assenyala que aquesta quantia del pressupost s’ha reduït de 70M a 30M d’euros, perquè aquests projectes s’executaran només a la segona part del mandat. Més informació al següent enllaç:

<https://www.decidim.barcelona/processes/PressupostosParticipatius>

# Procés participatiu Entorn estació de Sants.

Sobre l’ampliació de l’estació de Sants, el Regidor comenta que s’ha acordat amb ADIF treballar l’adequació dels entorns de l’estació mitjançant un procés participatiu amb la ciutadania i les entitats. Actualment l’estació és una barrera, amb uns entorns resolts deficientment, i tenim l’oportunitat d’ordenar i integrar-ho en col·laboració amb la ciutadania. Disposeu de més informació del procés participatiu al següent enllaç: <https://www.decidim.barcelona/processes/entornsestaciodesants>

# Calendari obres carrers del barri.

Marc Serra repassa l’estat de les diferents obres que afecten el barri d’Hostafrancs:

* Obres al voltant dels equipaments educatius, amb el projecte d’entorns escolars, Protegim les Escoles. El que cerca és que els accessos als centres educatius siguin segurs i saludables. Això passa per modificar les voreres, col·locar verd, elements de protecció entre altres qüestions. En el cas d’Hostafrancs, l’institut escola ARTS tindrà una intervenció important, pacificant una part del carrer Leiva. El dia 13 de març es farà una jornada participativa en el mateix carrer Leiva, davant del centre educatiu, per poder dibuixar junts com serà aquesta intervenció.
* L’institut escola ARTS, que s’haurà d’instal·lar definitivament a l’edifici on actualment està l’institut Joan Coromines, disposarà de la inversió pública necessària per part del Consorci d’Educació, ampliant l’edifici en dues plantes més. Les obres està previst que es desenvolupin als estius de 2021 i 2022. Per tant, el trasllat està projectat pel curs 2022-2023.
* En relació amb l’ús de la bicicleta, s’anuncia que el Pressupost de 2021 preveu diferents actuacions per fomentar la bicicleta. Entre elles, s’ha dotat econòmicament el carril bici de la Gran Via. Es baixarà a la calçada el tram des de plaça Espanya fins a plaça Ildefons Cerdà, o com a mínim fins a carrer de la Mineria. Valora que aquesta mesura no només afavorirà als ciclistes, sinó també als vianants, que es mostraven preocupats per la circulació de vehicles sobre les voreres. La previsió és que les obres estiguin finalitzades, com a molt tard, a principis de 2022.
* En el marc del procés participatiu dels entorns de l’estació de Sants, al finalitzar aquest, la plaça dels Països Catalans disposarà de les bases per redactar un projecte executiu per la remodelació d’aquest espai. Es preveu que les obres puguin iniciar-se a finals de mandat.
* S’han dignificat diferents carrers del Districte. Un dels carrers és el 26 de gener, s’ha encarregat a BIM/SA que redacti el projecte executiu per remodelar-lo. Es farà una sessió amb veïnat per la redacció del projecte.
* Es disposa del projecte executiu dels carrers de Rector Triadó i Torre d’En Damians, s’han licitat les obres i s’iniciaran l’estiu de 2021. Aquesta actuació permetrà avançar cap a la Superilla d’Hostafrancs.

Dani Alsina, de BIM/SA, explica la intervenció que es portarà a terme sobre els carrers de Rector Triadó i Torre d’En Damians. La presentació està disponible al següent enllaç:

<https://www.decidim.barcelona/assemblies/hostafrancs/f/2764/meetings/4251?filter%5Bdate%5D%5B%5D=past&locale=ca>

S’obre un punt de preguntes i intervencions sobre aquest punt:

| **Intervenció** | **Resposta** |
| --- | --- |
| Maria Lluïsa:   * Fa un apunt, s’ha parlat d’infants i aquesta zona és d’adolescents, perquè el centre és de secundària. * S’ha considerat incorporar al procés participatiu l’alumnat del centre? Són els que més viuran la zona intervinguda i segurament tenen coses a dir. | Dani Alsina:   * Ha estat una errada, tenim clar que l’entorn està orientat a adolescents. * Es parlarà amb el Districte sobre com incorporar la participació de l’alumnat. |
| Concepció Pérez (AVV d’Hostafrancs):   * En la tria dels arbres tindran en compte aquells que fan malbé el clavegueram amb les arrels? * Demana que l’empresa adjudicatària de les obres tingui molta cura en els acabats, especialment en la implantació de la plataforma única. | Dani Alsina:   * Efectivament, es tindrà en compte en la tria de l’arbrat. * Hi haurà un control estricte per part de BIM/SA de l’execució de les obres. |
| Teresa Agustí (Esbart Ciutat Comtal): Quina solució hi doneu pels tots aparcaments que traureu? En tots els projectes que heu presentat de remodelació i pacificació, tots impliquen eliminació d'espais d'aparcament de vehicles de veïns i veïnes. | Sònia Frias: Al carrer Torre d’En Damians s’elimina l’aparcament de vehicles, exceptuant un aparcament de motocicletes. També hi ha una gran zona d’aparcament de motocicletes a Consell de Cent.  La tensió a la que sotmetem a l’espai públic fa que no hi hagi disponibilitat per tots els usos. En aquest conflicte, des de l’Ajuntament s’ha apostat per fomentar els modes de mobilitat sostenibles, especialment el vianant, en detriment dels vehicles de motor. Quant a l’aparcament, es cerca traslladar-lo i, si hi ha zones blaves d’aparcament en els entorns, es mira de convertir-los en zones verdes per residents. També es cerca crear aparcament en subsol, sempre que sigui possible. |

# Presentació enquesta Obrim Carrers.

Jaume Gaixas, Conseller del barri d’Hostafrancs, presenta les valoracions del projecte Obrim Carrers. Es mostren dues presentacions, una amb dades de les valoracions de la ciutadania i una segona amb les valoracions del teixit comercial. Es poden consultar al següent enllaç:

<https://www.decidim.barcelona/assemblies/hostafrancs/f/2764/meetings/4251?filter%5Bdate%5D%5B%5D=past&locale=ca>

S’obre un torn de paraules i intervencions sobre aquest punt:

| **Intervenció** | **Resposta** |
| --- | --- |
| Josefa Balduque (Membre de la Comissió de Seguiment de la Font de la Guatlla):   * Demana que la Junta de Mercat d’Hostafrancs i el President de l’Associació de Comerciants de Creu Coberta facin una valoració d’eliminar les línies d’autobús 20 i 51, que facilitaven l’accés al mercat. |  |

# Premis Sants-Montjuïc.

Jaume Gaixas introdueix les bases dels premis Sants-Montjuïc i explica l’objecte de l’edició d’enguany, qui pot presentar-se, quan i com, i la composició del Jurat. Més informació al següent enllaç:

<https://www.decidim.barcelona/assemblies/hostafrancs/f/2764/meetings/4251?filter%5Bdate%5D%5B%5D=past&locale=ca>

# Presentació Grup Afectats Endesa Hostafrancs.

Josep Espín, Vicepresident del Consell de Barri, explica la problemàtica que estan patint alguns dels veïns i veïnes del barri, amb talls de subministrament per part d’Endesa. Les persones afectades s’han agrupat com a Grup d’Afectats Endesa Hostafrancs, unes 34 famílies. S’ha presentat una queixa formal al Síndic de Greuges de Barcelona i de Catalunya. El Vicepresident anima a qui hagi estat afectat per aquestes incidències a sumar-se a la plataforma. El correu electrònic de contacte és [afectats-endesa@radiohostafrancs.cat](mailto:afectats-endesa@radiohostafrancs.cat)

Marc Serra valora positivament aquesta iniciativa i explica que l’Ajuntament es posiciona al costat dels veïns i veïnes afectades, malgrat que com administració local no té competències sobre la matèria. S’ha creat una taula de ciutat per tractar les diferents incidències a determinats barris. S’ha aconseguit que Endesa presenti un calendari d’inversions per arreglar de forma definitiva aquestes deficiències. El Regidor mostra un mapa amb les zones més afectades del Districte i explica la calendarització que ha presentat Endesa. Demana que si hi ha cap veí o veïna que ha estat afectat i no apareix al mapeig, ho comuniqui al Districte, ja que Endesa ha indicat que la darrera afectació va ser el 17 de gener.

S’obre un torn de paraules i intervencions sobre aquest punt:

| **Intervenció** | **Resposta** |
| --- | --- |
| Gaia d’Elia:   * Pregunta si es penjarà aquesta presentació al Decidim. * Nosaltres vam tenir una afectació el diumenge 28 de febrer, una interrupció del servei que no es té en compte a la presentació, d’unes 10 hores de duració. * Celebra que hi hagi un canal de comunicació amb Endesa, encara que valora que l’única manera de garantir el bon funcionament del servei és municipalitzant les xarxes de subministraments. * Demana una auditoria pública dels serveis que presta Endesa. Assenyala que l’Ajuntament hauria d’alinear-se amb la plataforma per aquest objectiu. | Marc Serra: Se suma a les paraules de la veïna i es mostra d’acord en pressionar a la Generalitat de Catalunya perquè canviï la seva actitud d’inacció. |

# Torn obert de paraules.

| **Intervenció** | **Resposta** |
| --- | --- |
| Josefa Balduque (Membre de la Comissió de Seguiment de la Font de la Guatlla):   * Pregunta per què no s’ha portat a l’ordre del dia l’aprovació de l’acta de la sessió anterior. * Per què s’han anul·lat les línies d’autobús 20 i 51, que facilitaven l’accés al mercat. * Sobre l’institut escola ARTS, demana tenir una reunió amb el Consorci d’Educació i l’Ajuntament. | Marc Serra: Prenem nota de les qüestions esmentades i es tindran en compte. |
| Josep Olivé: El carril bici de Gran Via també inclou la secció de davant de l'escola Francesc Macià de plaça Espanya? | Marc Serra: Sí, aquesta secció s’inclou en la intervenció. |
| Concepció Pérez (AVV d’Hostafrancs):   * Pregunta que hi ha al número 173 del carrer Tarragona, li consta que és de titularitat municipal però es desconeix el seu ús. * Celebra l’anunci de les obres del carrer 26 de gener. * Denuncia la situació de sensellarisme darrere de l’edifici del carrer Tarragona 173. Assenyala que alguns semblen menors d’edat. * Pregunta quan s’actuarà sobre el carril bici a la vorera del carrer Tarragona. * Assenyala que s’ha de cercar una solució per la circulació de patinets i motocicletes per sobre de les voreres i pels carrers de plataforma única. | Marc Serra: Sobre l’edifici municipal del carrer Tarragona 173, està previst que s’instal·li el SAIER, el Servei d’Atenció a Immigrants, Estrangers i Refugiats. Ofereix una atenció integral a aquests col·lectius i s’amplia en un nou edifici, que és aquest. Aquesta setmana hi ha hagut treballadors de Creu Roja, que col·laboren amb el servei. Està previst que en els propers mesos l’edifici es rehabiliti.  Quant a la situació de sensellarisme, si el veïnat identifica a menors d’edat, és important que es comuniqui als tècnics del Districte o als cossos policials. D’altra banda, des de Serveis Socials s’està atenent a aquestes persones.  Sobre el carril bici del carrer Tarragona, el Regidor assenyala que la idea és afrontar-lo abans que finalitzi el mandat. En aquesta legislatura s’ha apostat per la mobilitat en bicicleta i el passeig de la Zona Franca i, en els propers mesos, Gran Via, han tingut intervencions per facilitar aquesta mobilitat sostenible. |

Sense més intervencions, es dóna per tancada la sessió